HUMANปิดฉากโรดโชว์ นลท.ล้นหลาม
HUMAN ปิดฉากโรดโชว์ นักลงทุนสนใจเข้าฟังข้อมูลล้นหลาม
28 พ.ย. 2560

นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) หรือ FSS ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย หุ้นสามัญเพิ่มทุนของ  บริษัท ฮิวแมนิก้า จำกัด (มหาชน) หรือ HUMAN เปิดเผยว่า ผลการนำเสนอข้อมูล (โรดโชว์)
ก่อนการเสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 180 ล้านหุ้น มูลค่าที่ตราไว้ (พาร์) หุ้นละ 0.50 บาท ของ HUMAN ต่อนักลงทุนที่ จ.ชลบุรี อำเภอหาดใหญ่  จ.สงขลา จ.เชียงใหม่ และกรุงเทพมหานคร ในช่วงที่ผ่านมาได้รับการตอบรับในทิศทางที่ดีเพราะมีนักลงทุนสนใจเข้าร่วมรับฟังข้อมูลกันอย่างล้นหลามในทุกๆ จังหวัด
เนื่องจากธุรกิจดังกล่าวมีความน่าสนใจ จำนวนคู่แข่งน้อยราย รายได้เติบโตสม่ำเสมอและเป็นบริษัทแรกที่ทำธุรกิจด้าน  HR Outsourcing ที่เตรียมเข้าจดทะเบียนในตลาดหลักทรัพย์แห่งประเทศไทย (ตลท.) ประกอบกับซอฟต์แวร์ Humatrix สามารถรองรับความต้องการที่ซับซ้อนของระบบบริหารทรัพยากรบุคคลของผู้ใช้งานในประเทศไทย
รวมทั้งรองรับการเชื่อมโยงข้อมูลมาตรฐานร่วมกันกับระบบงานอื่นที่องค์กรใช้งานอยู่ทั้งในและต่างประเทศ ซึ่งถือว่าการโรดโชว์ในครั้งนี้ประสบความสำเร็จทำให้นักลงทุนเข้าใจธุรกิจของ HUMAN มากยิ่งขึ้นและช่วยให้มีข้อมูลประกอบการตัดสินใจลงทุนในหุ้นดังกล่าวอีกด้วย
ด้านนายสุนทร เด่นธรรม ประธานเจ้าหน้าที่บริหาร บริษัท ฮิวแมนิก้า จำกัด (มหาชน) (HUMAN)  ผู้นำในการให้บริการด้านทรัพยากรบุคคลที่ครบวงจรด้วยซอฟต์แวร์ที่พัฒนาเอง เปิดเผยว่า ต้องขอขอบคุณนักลงทุนในทุกๆ จังหวัดที่ HUMAN ได้เดินทางไปโรดโชว์ในช่วงที่ผ่านมา เพราะให้การตอบรับอย่างอบอุ่นและเข้าร่วมรับฟังข้อมูลกันอย่างคึกคัก
ซึ่งสะท้อนให้เห็นว่านักลงทุนสนใจในธุรกิจของบริษัท เนื่องจากเป็นธุรกิจที่ดีมีอนาคตที่จะเติบโตไปข้างหน้าได้อย่างยั่งยืนและยังมีปัจจัยพื้นฐานที่แข็งแกร่ง รวมทั้ง HUMAN มีจุดเด่นในการพัฒนาโปรแกรมที่ช่วยจัดการระบบที่มีความซับซ้อนได้เป็นอย่างดี
โดยเฉพาะการให้บริการจัดการทรัพยากรบุคคลด้วยซอฟต์แวร์Humatrix ที่มีจุดเด่นในระบบบริหารเวลาและการลา (Time Attendance and Leave Management) และระบบการบริหารเงินเดือน (Payroll Management) ที่สามารถรองรับข้อกำหนด (Requirement) ที่ซับซ้อนของผู้ประกอบการในไทย
“หลังจากที่บริษัทฯ ได้เดินทางไปโรดโชว์ในจังหวัดต่างๆ ทำให้นักลงทุนเข้าใจธุรกิจเรามากยิ่งขึ้น เป็นธุรกิจที่ไม่ได้ยากหรือซับซ้อนอะไรและยังเป็นธุรกิจที่มีรายได้เติบโตอย่างสม่ำเสมอ  เพราะเป็นผู้ประกอบการที่มีซอฟต์แวร์ที่มีคุณภาพ สามารถแข่งขันได้ทั่วโลก ตลอดจนมีการบริการที่ครบวงจรและการบริการหลังการขายที่มีคุณภาพ รองรับทุกอุตสาหกรรม” นายสุนทร กล่าวในที่สุด